**Кыыс Амма кэрэ айылҕатын көмүскээччилэр ахсааннара эбиллэр.**

Амматааҕы оҕо айымнньытын дьиэтин директора «Амма чэчирэ» оҕо ырыа уонна үҥкүү этнографическай ансамбылын уус-уран салайааччыта О.П.Иванова-Сидоркевич 1987 сыллаахха Амма улууһун оҕолоругар анаан «Эйгэ» айылҕаны көмүскээччилэр кииннэрин тэрийбитэ. Бу киин үлэтин сүрүн сыалынан улууска айылҕаҕа харыстабыллаахтык сыһыаннаһыы, иитии-үөрэтии, айылҕаны көмүскээччи оҕолор үлэлэрин тэрийии, түмүү буолбута. Онтон бу үлэни 1996 сыллаахтан Амма улууһугар “Амма кэскилэ” оҕо холбоһуга иилээн саҕалаан ыытар буолбута.

Бу үөрэх дьылыгар айылҕаны кемускээччилэр түмсэн, О.П.Иванова-Сидоркевич аатынан Амматааҕы айар сайдыы киинэ тэрийэн, общественнай эколог Г. В. Сидоркевич 75 сааһыгар аналлаах “Киһи, култуура айылҕа” диэн улууска семинар ыыппыппыт онно төгүрүк остуолга улууска айылҕаны көмүскээччи оҕолор холбоһуктара тэриллиэхтээҕин туһунан этии киирбитэ.

Бу этиини ылынан Ольга Иванова уонна Гелярий Сидоркевич тэрийбит алгыстаах аартыктарын сөргүтэн, иилээн-саҕалаан, ыытыахтаах ытык иэспит буоларынан, “Амма чэчирэ” ансаамбыл уонна“Амма кэскилэ” оҕолор улуустаа5ы холбоһуктаах тэрилтэтэ айылҕаны көмүскүүр оҕолору түмүү үлэтин саҕалаатыбыт. Манна биһиэхэ кыттыстылар Айылҕа харыстабылын инспекциятын салайааччыта С.С. Заровняев, инспектор Нь.А. Полятинская уонна эдэр натуралистар станцияларын үлэһитэ А.Н. Киренская.

Муус устар 16 күнүгэр “Айыл5а уонна биһиги” 13 Республиканскай акция чэрчитинэн Амма улууһугар аһыллыытын уонна улууска “Куех пионердары” ылыы үөрүүлээх күнэ буолла. Кэлбит оҕолор “Зеленые пионеры Якутии” аатын сүгэллэрин мэктиэлиир түөстэригэр чээлэй күөх хаалтыс бааллынна уонна айылҕаны көмүскүүргэ бэлэмнэрин биллэрэн кэс тылларын биэрдилэр.

Оҕолорго эҕэрдэлэрин, эрэллэрин уонна төрөөбүт айылҕаларын көмүскүүр, харыстыыр үлэлэрин түмсүүлээхтик, тэрээһиннээхтик ыыталларыгар баҕардылар Амматааҕы үөрэҕирии салалтатын иитэр үлэҕэ уонна эбии үөрэхтээһиҥҥэ салаатын салайааччыта Бытыров П С, улуустааҕы социальнай уонна ыччат политикатын отделыттан специалист Артемьев Конон Леонидович, Амматааҕы айылҕа инспекциятыттан Полятинская Н А.

Тэрээһин иккис чааһынан төгүрүк остуол буолла, манна оҕолор Амма улууһуттан Республиканскай Айылҕаны көмускээччилэр оҕолор слеттарыгар “Сосновай Борга” кыттан кэлбит оҕолор: Неустроева Василина 10 кыл. Амматаа5ы лицей. Иванов Коля 6 кыл. Бөтүн оскуолата,

Григорьева Тамара 6 кыл Амматааҕы №1 оскуола, Устинова Надя 8 кыл Амматааҕы №2 оскуола, Архипова Ангелина 8 кыл Амматааҕы №2 оскуола, Дьяконова Нарыйаана 8 кыл.Амматааҕы лицей, Слепцов Петя 5 кыл. Амматааҕы №1 оскуола. Бу оҕолор слетка кыттан кэлбиттэрин туһунан кэпсээтилэр, экологическай бырайыактарын сырдаттылар. Төгүрүк остуол кыттыылаахтара айылҕа көмүскэлигэр оҕолор тугу тэрийиэхтээхтэрин, билигин туох үлэ ыыта сылдьалларын туһунан кэпсээтилэр.

Улууска барыта 28 оҕо “Зеленые пионеры Якутии” кэккэтигэр киирдилэр, Амма 2 нуемэрдэх оскуолатыттан Устинова Надя пионердар салайааччыларынан талыллынна. Оҕолорго “Амма кэскилэ” салайааччы Зоя Пахомова бастакы “Салапаан пакеты хайдах гынан аҕыйатабыт» диэн толкуйдаан үлэ ыытыахтаахтарын туһунан бастакы сорудахтарын биэрдэ.

Пионердар бары оскуолаларыгар тиийэн Айылҕа көмүскэлигэр дьоһун кылааттарын киллэриэхтэрэ,төрөөбүт Аммабыт чэчирии күөҕүнэн суугунуу турарыгар кыһаллыахтара, үлэлиэхтэрэ диэн эрэнэбит.

О.П.Иванова-Сидоркевич аат.Амматааҕы айар сайдыы киинин иитэр-үөрэтэр салааҕа директоры солбуйааччы Данилова Ф.В.